## Pravilnik o stručnoj osposobljenosti osoba za rad u savjetovalištu za zaštitu potrošača

### NN 46/2008 (23.4.2008.), Pravilnik o stručnoj osposobljenosti osoba za rad u savjetovalištu za zaštitu potrošača

# MINISTARSTVO GOSPODARSTVA, RADA I PODUZETNIŠTVA

**1578**

Na temelju članka 128. stavka 3. Zakona o zaštiti potrošača (»Narodne novine«,
broj 79/07 i 125/07) donosim

## PRAVILNIK

### O STRUČNOJ OSPOSOBLJENOSTI OSOBA ZA RAD U SAVJETOVALIŠTU ZA ZAŠTITU POTROŠAČA

1. OPĆE ODREDBE

Članak 1.

Ovim Pravilnikom uređuje se program osposobljavanja i postupak ocjenjivanja
stručne osposobljenosti osoba za rad u savjetovalištu za zaštitu potrošača koje
se osniva temeljem članka 128. stavka 1. Zakona o zaštiti potrošača (»Narodne
novine«, 79/07 i 125/07) (u daljnjem tekstu: savjetovalište za zaštitu
potrošača).

Članak 2.

Zahtjev za ocjenu stručne osposobljenosti osoba za rad u savjetovalištu za
zaštitu potrošača podnose udruge za zaštitu potrošača Ministarstvu gospodarstva,
rada i poduzetništva.
Ocjena stručne osposobljenosti osoba za rad u savjetovalištu za zaštitu
potrošača utvrdit će se polaganjem ispita kojim se ocjenjuje stručna
osposobljenost za rad u savjetovalištu za zaštitu potrošača (u daljnjem tekstu:
ispit).

Članak 3.

Osobe koje kontinuirano sudjeluju u radu udruga za zaštitu potrošača najmanje
godinu dana do dana stupanja na snagu ovoga Pravilnika mogu pristupiti polaganju
ispita.
Iznimno od članka 2. stavka 2. ovoga Pravilnika, ministar gospodarstva, rada i
poduzetništva može osloboditi od obveze polaganja ispita osobe koje obavljaju
poslove savjetovanja u savjetovalištu za zaštitu potrošača, pod uvjetom da imaju
najmanje visoku stručnu spremu i najmanje tri godine radnog iskustva na
poslovima savjetovanja o zaštiti potrošača u savjetovalištu za zaštitu potrošača
do dana stupanja na snagu ovoga Pravilnika.
Stručnjaci visoke stručne spreme koji temeljem ugovora o djelu sklopljenim sa
savjetovalištem za zaštitu potrošača pružaju specijalizirane savjete iz
pojedinog područja ne podliježu obvezi polaganja ispita.

2. POVJERENSTVO ZA PROVOĐENJE POSTUPKA OCJENJIVANJA STRUČNE OSPOSOBLJENOSTI
OSOBA ZA RAD U SAVJETOVALIŠTU ZA
ZAŠTITU POTROŠAČA

Članak 4.

Ministar gospodarstva, rada i poduzetništva osniva i imenuje Povjerenstvo za
provođenje postupka ocjenjivanja stručne osposobljenosti osoba za rad u
savjetovalištu za zaštitu potrošača (u daljnjem tekstu: Povjerenstvo).
Povjerenstvo se sastoji od pet članova i pet zamjenskih članova, koji su
predloženi od strane Ministarstva gospodarstva, rada i poduzetništva (2 člana i
2 zamjenska člana), Ministarstva pravosuđa (1 član i 1 zamjenski član),
Ministarstva poljoprivede, ribarstva i ruralnog razvoja (1 član i 1 zamjenski
član), i Državnog inspektorata (1 član i 1 zamjenski član).
Predsjednika Povjerenstva iz redova članova i Tajnika Povjerenstva imenuje
ministar gospodarstva, rada i poduzetništva.
Mandat članova Povjerenstva traje četiri godine istekom kojeg mogu biti ponovno
imenovani.
Članove Povjerenstva može razriješiti ministar gospodarstva, rada i
poduzetništva prema istom postupku prema kojem su imenovani.

Članak 5.

Povjerenstvo provodi postupak provjere znanja i ocjenjivanja stručne
ospobljenosti osoba za rad u savjetovalištu za zaštitu potrošača.
Članovi Povjerenstva stručnjaci su visoke stručne spreme s poznavanjem
problematike vezane uz područje zaštite potrošača.

Članak 6.

Povjerenstvo obavlja sljedeće poslove:
– utvrđuje ispunjenje uvjeta za pristupanje ispitu,
– utvrđuje identitet kandidata koji pristupa ispitu,
– utvrđuje listu kandidata koji su pristupili ispitu,
– provodi ispit i ocjenjuje kandidate,
– utvrđuje opći uspjeh kandidata.

Članak 7.

Predsjednik Povjerenstva obavlja sljedeće poslove:
– predsjedava sastancima Povjerenstva,
– potpisuje liste za pristup ispitu,
– određuje vrijeme i mjesto održavanja ispita,
– odgovoran je za poštivanje zakonitosti tijekom provođenja ispita,
– organizira poslove i daje zaduženja članovima Povjerenstva,
– obavlja i druge poslove određene propisima.

Članak 8.

Tajnik Povjerenstva obavlja sljedeće poslove:
– zaprima prijave kandidata za ispit,
– organizira pripreme za polaganje ispita,
– vodi zapisnik o tijeku polaganja ispita za svakog kandidata posebno,
– vodi evidenciju o položenim ispitima,
– obavlja i ostale administrativno-tehničke poslove za rad Povjerenstva.

3. ISPIT

Članak 9.

Ispit se sastoji od pisanog i usmenog dijela.
Ispit obuhvaća materiju iz sljedećih propisa i to:
• Zakon o zaštiti potrošača (»Narodne novine«, broj 79/07 i 125/07)
• Zakon o obveznim odnosima (»Narodne novine«, broj 35/05) u dijelu u kojem su
implementirane Direktive iz područja zaštite potrošača
• Ovršni zakon (»Narodne novine«, broj 57/96, 29/99, 173/03, 194/03, 151/04 i
88/05)
• Zakon o Državnom inspektoratu (»Narodne novine«, broj 76/99 i 129/05) i to
odredbe koje se odnose na nadležnost, ustrojstvo i ovlasti gospodarskih
inspektora Državnog inspektorata
• Zakon o sanitarnoj inspekciji (»Narodne novine« broj 77/99 i 82/07) i to
odredbe koje se odnose na nadležnost, ustrojstvo i ovlasti sanitarnih inspektora
• Zakon o općoj sigurnosti proizvoda (»Narodne novine«, broj 158/03 i 107/07)
• Zakon o mirenju (»Narodne novine«, broj 163/03)
• Pravilnik o općem deklariranju ili označavanju hrane (»Narodne novine«, broj
114/04, 128/04 i 35/05)
• Pravilnik o Sudu časti pri Hrvatskoj gospodarskoj komori (»Narodne novine«,
broj 66/06, 114/06 i 129/07)
• Pravilnik o mirenju (»Narodne novine«, broj 81/02, 65/04)
• Pravilnik Suda časti Hrvatske obrtničke komore (»Narodne novine« broj 11/07)
• Pravilnik o mirenju Hrvatske obrtničke komore (»Narodne novine« broj 51/05 i
74/05)
• Pravilnik o mirenju Centra za mirenje pri Hrvatskoj udruzi poslodavaca
[www.hup.hr](http://www.hup.hr)

4. PRIJAVA ISPITA

Članak 10.

Ispit se prijavljuje pisanim putem Ministarstvu gospodarstva, rada i
poduzetništva, prijavnicom za polaganje ispita o stručnoj osposobljenosti za rad
u savjetovalištu za zaštitu potrošača na obrascu koji je tiskan uz ovaj
Pravilnik i čini njegov sastavni dio (OBRAZAC SO-1) i to najkasnije 15 dana
prije ispitnog roka.
Uz prijavu za ispit kandidati prilažu dokaz o uplati troškova polaganja ispita,
u iznosu od 2.400,00 kn.
Troškovi ispita za ponavljanje dijela ispita iznose 1.200,00 kn, a za
ponavljanje cijelog ispita 2.400,00 kuna.
Novčana sredstva iz stavka 2. i 3. ovoga članka, uplaćuju se u korist državnog
proračuna na žiro račun broj 1001005-1863000160, s pozivom na broj 65
7005-230-748.
Novčana sredstva prikupljena uplatama za polaganje ispita o stručnoj
osposobljenosti za rad u savjetovalištu za zaštitu potrošača, upotrijebit će se
za isplatu naknada članovima Povjerenstva i tajniku Povjerenstva, te za naknadu
materijalnih i administrativnih troškova nastalih u vezi s polaganjem ispita.

Članak 11.

Povjerenstvo je dužno uputiti kandidatima pisani poziv za pristupanje ispitu
najkasnije sedam dana prije ispitnog roka.

5. ROKOVI ZA POLAGANJE ISPITA

Članak 12.

Predsjednik Povjerenstva određuje rok za polaganje ispita koji se objavljuje na
web-stranici: potrosac.mingorp.hr.

6. MJESTO POLAGANJA ISPITA

Članak 13.

Mjesto polaganja ispita je Ministarstvo gospodarstva, rada i poduzetništva.

7. POLAGANJE ISPITA

Članak 14.

Ispit se polaže na hrvatskom jeziku.

Članak 15.

Prije početka ispita Povjerenstvo utvrđuje listu kanadidata koji su pristupili
ispitu na obrascu koji je tiskan uz ovaj Pravilnik i čini njegov sastavni dio
(OBRAZAC SO-2).

Članak 16.

O tijeku polaganja ispita vodi se zapisnik za svakog kandidata posebno prema
obrascu zapisnika koji je tiskan uz ovaj Pravilnik i čini njegov sastavni dio
(OBRAZAC SO-6).
U zapisnik se unose svi podaci od značaja za tijek ispita kao i ocjena.
Zapisnik vodi i potpisuje predsjednik Povjeranstva.

Članak 17.

Tajnik Povjerenstva vodi evidenciju o položenim ispitima.
Evidencija iz stavka 1. ovoga članka sastoji se od:
– prijavnice za ispit o stručnoj osposobljenosti,
– potvrde o uplatama troškova ispita,
– liste prijavljenih kandidata,
– zapisnika o ispitima o stručnoj osposobljenosti,
– uvjerenja o stručnoj osposobljenosti.

*7.1. Pisani dio ispita*
Članak 18.

Pisani dio ispita o stručnoj osposobljenosti za rad u savjetovalištu za zaštitu
potrošača sastoji se od izrade pisane zadaće u trajanju od dva sata.
Pri izradi pisane zadaće kandidat može koristiti propise navedene u članku 9.
stavku 2. ovoga Pravilnika.
Povjerenstvo pregledava i ocjenjuje izrađene pisane zadaće.

*7.2. Usmeni dio*
Članak 19.

Usmeni dio ispita sastoji se od provjere znanja sukladno propisima iz članka 9.
ovoga Pravilnika.
Svi članovi Povjerenstva postavljaju pitanja kandidatu na usmenom dijelu ispita.

*7.3. Odustajanje od ispita i narušavanje reda*
Članak 20.

Kandidat koji bez opravdanog razloga ne pristupi ispitu ili u tijeku ispita
odustane od daljnjeg polaganja, ocjenjuje se kao da ispit nije položio.
Ako je kandidat iz opravdanog razloga spriječen pristupiti ispitu, dužan je
obavijestiti Povjerenstvo najkasnije 48 sati prije početka ispita.

Članak 21.

U slučaju narušavanja reda tijekom održavanja ispita, polaznik će se udaljiti s
ispita i ispit se zaključuje s ocjenom »nije položio«.

8. UTVRĐIVANJE USPJEHA NA ISPITU

Članak 22.

Nakon polaganja ispita, ispitni rezultati ocjenjuju se ocjenom »položio-la« ili
»nije položio-la«.

Članak 23.

Obavijest o položenom, odnosno nepoloženom ispitu potpisuje predsjednik
Povjerenstva, a dostavlja se kandidatu najkasnije sedam dana nakon ispita na
obrascu koji je tiskan uz ovaj Pravilnik i čini njegov sastavni dio (OBRAZAC SO-3).

Članak 24.

Svakom kandidatu, nakon uspješno položenog ispita izdaje se Uvjerenje o
položenom ispitu o stručnoj osposobljenosti za rad u savjetovalištu za zaštitu
potrošača najkasnije trideset dana nakon ispita, na obrascu koji je tiskan uz
ovaj Pravilnik i čini njegov sastavni dio (OBRAZAC SO-4).
Uvjerenje potpisuje ministar gospodarstva, rada i poduzetništva.

Članak 25.

Upisnik o izdanim uvjerenjima o položenom ispitu o stručnoj osposobljenosti za
rad u savjetovalištu za zaštitu potrošača (u daljnjem tekstu: Upisnik), vodi se
u Ministarstvu gospodarstva, rada i poduzetništva prema obrascu Upisnika koji je
tiskan uz ovaj Pravilnik i čini njegov sastavni dio (OBRAZAC SO-5).
Upisnik se vodi u obliku registra koji ovjerava Ministarstvo gospodarstva, rada
i poduzetništva.

Članak 26.

Kandidat koji nije zadovoljan ocjenom na ispitu, ima pravo prigovora u roku od
sedam dana od dana primitka obavijesti o nepoloženom ispitu.
Prigovor na odluku Povjerenstva o uspjehu na ispitu podnosi se u pisanom obliku
predsjedniku Povjerenstva.
Odluku o ponavljanju ispita ili jednoga njegovog dijela donosi predsjednik
Povjerenstva u roku od sedam dana od dana primitka prigovora.

9. PONAVLJANJE ISPITA

Članak 27.

Kandidat koji nije položio ispit ima pravo ponavljati ispit ili jedan njegov dio
u roku od tri mjeseca od dana održavanja usmenog dijela ispita.
Ponavljanje ispita ili jednog njegovog dijela može se održati pred Povjerenstvom
u izmijenjenom sastavu članova.
Nakon ponavljanja ispita ili jednog njegovog dijela, a u slučaju nepoloženog
ispita kandidat gubi pravo daljnjeg polaganja.

Članak 28.

Odredbe ovoga Pravilnika koje se odnose na obavijest o mjestu i danu polaganja,
te odgađanje i odustanak od ispita, odnose se i na postupak i način ponavljanja
ispita ili jednog njegovog dijela.

10. PRIJELAZNE I ZAVRŠNE ODREDBE

Članak 29.

Uvjete za rad Povjerenstva osigurava Ministarstvo gospodarstva, rada i
poduzetništva.
Predsjednik, članovi Povjerenstva, tajnik, osoba koja vrši obračun naknada, te
osoba koja vrši prijam i otpremu pošte imaju pravo na naknadu za održavanje
ispita na temelju odluke koju donosi ministar gospodarstva, rada i
poduzetništva.

Članak 30.

Osobe koje obavljaju poslove savjetovanja u savjetovalištima za zaštitu
potrošača i imaju visoku stručnu spremu i manje od tri godine radnog iskustva na
poslovima savjetovanja na području zaštite potrošača dužne su položiti ispit u
roku od godine dana od dana stupanja na snagu ovoga Pravilnika.
Osobe iz članka 3. stavka 2. ovoga Pravilnika dužne su dostaviti dokaz o
uvjetima koji ih oslobađaju obveze polaganja ispita kao i zahtjev za oslobođenje
od obveze polaganja ispita u roku od trideset dana od dana stupanja na snagu
ovoga Pravilnika.
Dokaz iz stavka 2. ovoga članka čine preslika diplome te, akt Upravnog odbora
udruge pri kojoj je osnovano savjetovalište za zaštitu potrošača, a kojim se
obrazlaže da osobe iz članka 3. stavka 2. ovoga Pravilnika imaju najmanje tri
godine radnog iskustva na poslovima savjetovanja potrošača do dana stupanja na
snagu ovoga Pravilnika.

Članak 31.

Stupanjem na snagu ovog Pravilnika prestaje važiti Pravilnik o postupku
ocjenjivanja stručne osposobljenosti osoba za rad u savjetovalištima za zaštitu
potrošača (»Narodne novine«, 106/04).

Članak 32.

Ovaj Pravilnik stupa na snagu osmog dana od dana objave u »Narodnim novinama«.

Klasa: 011-01/08-01/04
Urbroj: 526-05-02-03/3-08-4
Zagreb, 2. travnja 2008.

Potpredsjednik Vlade
Republike Hrvatske i ministar
gospodarstva, rada i poduzetništva
**Damir Polančec, dipl. ing.**, v. r.

![](dodatni/348126.gif)

![](dodatni/348127.gif)

![](dodatni/348128.gif)

![](dodatni/348129.gif)

![](dodatni/348130.gif)

![](dodatni/348131.gif)

Pravilnik, NN 46/2008-1578
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)